text: 15-årig tyv lavede indbrud kun tre huse fra politistation 
  20 januar 2019 kl. 07.50
  Det er dumt at begå indbrud kun tre huse væk fra en politistation. Det måtte en 15-årig dreng sande lørdag aften i Sønderborg.
  Klokken 21.28 blev en tyverialarm aktiveret i en villa på Ringridervej i Sønderborg. Alarmen løb ind hos Syd- og Sønderjyllands Politi, hvor vagtcentralen lod meldingen gå videre til de kørende patruljer i Sønderborg.
  
  Nikolaj Hølmkjær, vagtchef, Syd- og Sønderjyllands Politi: "Det er dumt at lave indbrud tæt på en politistation lige op til vagtskifte."
  To patruljer var hurtigt fremme
  - Indbruddet skete kun tre huse væk fra politistationen i Sønderborg, hvor hele to patruljebiler netop var ved at trille ind, så vi var hurtigt på pletten og kunne slå vores klo i den meget unge indbrudstyv. Det er dumt at lave indbrud tæt på en politistation lige op til vagtskifte, siger Nikolaj Hølmkjær, Syd- og Sønderjyllands Politi, søndag morgen til TV SYD.
  Den 15-årige dreng, der er dansk og bosat i Sønderborg, blev anholdt i villaen, hvor han var kommet ind ved at bryde en kælderdør op.
  - Han havde fået samlet nogle indbogenstande sammen - og han har tilbragt natten i vores varetægt, fortæller vagtchef Nikolaj Hølmkjær. 
  Politiet oplyser søndag formiddag, at den 15-årige nu er løsladt til senere retsforfølgelse.
  